《壶中天 题心巢师春归杖履图》
清代·冯煦

烟萝无恙，问春归几许，幽人先觉。宛转溪桥晴翠泻，输与閒鸥栖托。

屋借林围，泉因笕引，差可团蒲著。独随霞往，一襟真想绵邈。

还忆四壁弦歌，东风瓢瞥，旧梦浑如昨。甚日白田残月里，许我重携松屩。

谢笠冲寒，呼筇溯远，来践琴边约。南云归晚，故山应有猿鹤。

作者简介：冯煦（1842～1927）原名冯熙，字梦华，号蒿庵，晚号蒿叟、蒿隐。江苏金坛五叶人。少好词赋，有江南才子之称。光绪八年(1882) 举人，光绪十二年（1886）进士，授翰林院编修。历官安徽凤府知府、四川按察使和安徽巡抚。辛亥革命后，寓居上海，以遗老自居。曾创立义赈协会，承办江淮赈务，参与纂修《江南通志》。冯煦工诗、词、骈文，尤以词名，著有《蒿庵类稿》等。